《宣九家赋雪》
宋代·黄庭坚

都城穷腊月半破，晚来雪云应朝课。
虚檐稍闻飘瓦声，六花连朝若推堕。
翩翩恐逐歌吹来，皎皎不受尘泥涴。
试寻高处望双阙，佳气葱葱寒贴妥。
遥知万马驾紫宸，把烛天街听宫鏁。
吾人岂解占丰年，但喜酒樽宜附火。
石鼎香浮北焙茶，洪炉壳爆宣城果。
陆珍海异厌下箸，别索百种烦烹和。
仆奴睥睨费呼叱，主人爱客无不可。
凭向江船问子猷，山阴夜醉何如我。
北邻长吉最能诗，怯寒正想重裘坐。
故遣长须屡送来，犹得王孙嘲饭颗。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。